Dette har vært ulovlig i over 100 år
Det har kostet over 16 milliarder kroner og beskrives som «ekstremt». I sommer blir gigantprosjektet midt i Paris åsted for noen av OLs største øvelser. I kjærlighetens by, Paris, kan du nyte utsikten av det mektige Eiffeltårnet, mens du hører franske noter spille fra en liten restaurant i bakgrunnen. Men som et uventet regnskyll på en solfylt piknikdag, ødelegges stemningen momentant av en fryktelig lukt.  Stanken stiger opp fra den grumsete elven Seinen og fester seg i nesehårene. Årsaken er at kloakksystemet, hvor regnvann og kloakk forenes, ofte blir overbelastet. Da blir urenset kloakk pøst ut i elven.  Derfor har det vært offisielt forbud mot å svømme i elven siden 1923.  Nå skal elven med det grumsete og illeluktende vannet være vertskap for flere olympiske øvelser under OL i Paris.  På grunn av farene ved å sende toppidrettsutøvere ut for å svømme i kloakk, har Paris satt i gang et enormt milliardprosjekt for å få bukt med bakteriene i Seinen. Mellom de buldrende togene på Austerlitz stasjon og Pitié-Salpêtrière universitetssykehus fra 1600-tallet, kan man se stillas rundt en betongsirkel. Under bakken dundrer bulldosere for å bygge en tank.  – Det er en ekstrem tank, og det gjør det veldig kostbart, sier seksjonsleder for avløp i Vann- og avløpsetaten i Oslo, Jan Tveite.  Der regnvannet før bare hadde blandet seg med kloakk og overbelastet anlegget, vil det nå ledes til den enorme tanken. Etter hvert vil tanken tømmes i et roligere tempo som systemet tåler.  Når tanken er ferdigstilt, skal den romme like mye som 20 olympiske svømmebasseng. – Hvis først Paris klarer noe så innovativt, vil dette kanskje bli stor prestisje for andre storbyer. Det kan bli en vinn-vinn situasjon for andre vil kanskje følge etter. I et miljøperspektiv er dette supert, sier Tveite Prosjektet har en prislapp på 16 milliarder kroner, ifølge the Washington Post.  – Å kunne tilby bading, midt i en storby som ikke er ved havet, er fantastisk, selv om det koster mye, sier avløpseksperten.  Den store tanken har ikke kapasitet til å fjerne utslippsproblemet helt. Utslippene vil begrenses fra tolv ganger i året til rundt tre.  Tveite påpeker at dette er eneste muligheten i en så stor by som ikke ligger ved havet. Med en teknikk med ultraviolet lys skal renseanleggene også kunne fjerne bakterier mer effektivt enn tidligere.  – Den teknikken de bruker er velkjent og veldig positiv for miljøet, sier han. En av de første som skal få æren av å prøve de nye svømmeforholdene er Kristian Blummenfelt. Gullvinneren i triatlon fra Tokyo OL har allerede testet forholdene under en test av OL-løypen i 2023. Bakteriene er ikke det største problemet for Blummenfelt før han skal forsvare OL-gullet. Han er mer opptatt av strømmen i elven, når VG snakker med ham.  – Det virker som de har god kontroll på både strømmen og bakteriene. De har forskjellige målestasjoner i elven og vet når utslippene går forbi konkurranseområdet, sier han. Så du er ikke redd for å bli syk når du skal svømme der? – Nei, svarer han kort.  Seinen har en stor rolle under OL i Paris. Ikke bare skal det gå øvelser i den, men for første gang i historien av sommer-OL skal åpningsseremonien gå utenfor en arena.  Vanligvis kommer utøverne traskende inn på en arena for å motta hyllest som offisiell start på lekene, denne gangen plasseres de på båter.  Langs elvebredden er det ventet 300 000 tilskuere. Forbi ærverdige Notre-Dame skal utøverne stå å vinke til de fremmøtte. Ferden på elven ender foran turistmagneten i stål, Eiffeltårnet. 
Paris bygger en tank for å hindre at urenset kloakk skal renne ut i elven Seinen, som skal brukes til flere øvelser under OL  Seksjonsleder for avløp i Vann- og avløpsetaten i Oslo, Jan Tveite, kaller tanken ekstrem og kostbar, men mener at prosjektet er fantastisk. Ifølge The Washington Post har prosjektet en prislapp på omkring 16 milliarder kroner.  Tveite tror prosjektet kan føre til at andre storbyer følger etter.  Gullvinneren i triatlon fra OL i Tokyo 2020, Kristian Blummenfelt, er ikke redd for å bli syk når han skal svømme i elven.